དགེ་རྒན་ཚོའི་ནང་ཁྱེད་རང་ཚོ་བུད་མེད་མང་པོ་ཡོད་པ་དེ་ཡག་པོ་རེད།ང་ཚོ་བོད་པའི་སྤྱི་ཚོགས་ནང་ལ་བུད་མེད་ལ་མཐོང་ཆུང་བྱེད་པ་སྤྱིར་བཏང་བྱས་ན་ཉུང་ཉུང་རེད།ལྟོས་ས་ལྟོས་འཇོག་གིས་དྲག་པ་རེད།ང་རང་ཚོའི་བོད་པའི་སྤྱི་ཚོགས་ནང་དེ་སྔ་ཡིན་ན་བུད་མེད་ཚོ་ཁྱིམ་ཚང་གི་ཨ་མ་བྱས་ནས་སྡོད་ཀྱི་ཡོད་པ་རེད།དུས་ཚོད་འགྱུར་བ་ཡོང་གི་ཡོད་པ་རེད་ལ།གཙོ་ཆེ་ཤོས་བཅོམ་ལྡན་འདས་རང་ཉིད་ཀྱིས་གཞི་རྩའི་ཐོག་ཕོ་མོ་གཉིས་ལ་ཐོབ་ཐང་འདྲ་མཉམ་གནང་ཡོད།ཆོས་འདུལ་བའི་སྐབས་ནས་བཟུང།སྔགས་བླ་མེད་སྐབས་སུ་བུད་མེད་ལ་དམིགས་བསལ་གྱི་ཐོབ་ཐང་དང་ཁྱད་ཆོས་གསུངས་ཡོད།ནང་པའི་ཆོས་ཀྱི་རྨང་གཞིའི་ཐོག་ནས་ཐོབ་ཐང་འདྲ་མཉམ་ཡོད་པ་ཞིག་ཡིན་སྟབས་ང་རང་ཚོ་བོད་རིགས་རང་གི་ངོས་ནས་ཐོབ་ཐང་འདྲ་མཉམ་ཡོད་པ་དེ་ལོངས་སྤྱོད་ཐུབ་པ་བྱེད་རྒྱུ་གལ་ཆེན་པོ་འདུགཁ་ཤས་ལ་ངས་བཤད་ཀྱི་ཡོད།སྐད་ལོག་བརྒྱབ་ནས་དོན་དག་གང་ཡང་ཡོང་རྒྱུ་མེད།ཐོབ་ཐང་འདྲ་མཉམ་ཡོད་པ་དེ་སོ་སོས་དངོས་སུ་ཆ་ཚང་ལོངས་སྤྱོད་ཐུབ་པ་བྱེད་དགོས།སོ་སོའི་ངོས་ནས་ཐོབ་ཐང་འདྲ་མཉམ་སྤྱོད་པའི་སྐབས་ལ་འགལ་རྐྱེན་བཟོ་མཁན་ཞིག་འདུག་ན།དེ་ང་ཚོས་སེལ་ཆོག་གི་རེད།དེ་ལ་ང་ཚོས་རྩོད་པ་བརྒྱབ་ཆོག་གི་རེད་ཅེས་བཤད་ཀྱི་ཡོད།ང་རང་ཚོ་བོད་པའི་བུད་མེད་ཀྱི་ངོས་ནས་སློབ་གྲྭའི་དགེ་རྒན་མང་པོ་ཐོན་ཐུབ་པ་འདི་ཧ་ཅང་ཡག་པོ་རེད།